alexandrainst/scandi-wiki huggingface dataset:
Útboð

Útboð er ferli sem hefur það að markmiði að afla tilboða frá ýmsum aðilum fyrir eitthvert verk, birgðir eða þjónustu. Ríkisstjórnin og önnur stjórnvöld bjóða oft ýmis verk út í því skyni að fá sem lægsta verðið fyrir starfið sem á að sinna. 

Ákveðnar reglur gilda um útboð, en þau er oftast skipulögð þannig að lýsing á verkinu eða þjónustunni sem óskað er eftir er gefin út í sérstakan tímafrest, og um leið og fresturinn rennur út velur útbjóðandinn hagkvæmasta og hentugasta útboðið. Með útboð skapast samkeppni milli aðilanna sem leggja tilboð sín fram, og þannig er tryggt að fyrir verkið eða þjónustuna sem boðið er út er borgað sanngjarnt verð miðað við markaðsaðstæður.

Útboð má nota við öflun fyrir alls konar verkefni, allt frá þjónustusamningi fyrir þrif og viðhald á húsi, að hönnun og byggingu stórra innviða.

Samningar
Samkeppni
Ritgerð

Ritgerð er ritverk þar sem höfundur gefur röksemdir sínar um ákveðið málefni—skýringin er þó frekar ónákvæm og mismunandi eftir fræðigreinum og verkefnum. Ritgerð má líkjast grein, þar sem ákveðið fyrirbæri er rannsakað og greint, eða jafnvel smásögu, þar sem höfundur segir frá skoðunum sínum.

Ritgerðir eru til í mörgum myndum, en meðal þeirra helstu eru bókmenntagagnrýni, stefnuyfirlýsingar stjórnmálaflokka, röksemdir, athuganir um daglegt líf eða minningar og pælingar höfundarins. Í langflestum tilfellum eru ritgerðir skrifaðar á óbundnu máli, en til eru ljóð sem hafa talist til ritgerða. Víða í skólum og háskólum eru ritgerðir notaðar sem leið til að meta framgang nemenda og geta myndað stóran hluta af lokaeinkunn námsins. Lokaritgerð heitir það umfangsmikla verk sem er skilað í lok náms en hún er oftast lengri og ítarlegri en venjuleg ritgerð.

Tengt efni 
 Kynning
 Samantekt
 Sáttmáli
 Skrif

Ritgerðir
Skrif
Samanburðarmálvísindi

Samanburðarmálvísindi er undirgrein sögulegra málvísinda þar sem einbeint er að samanburði á tungumálum í því skyni að fræðast meira um tengsl milli þeirra og uppruna. Skyld tungumál hafa sameiginlegan uppruna í frummáli, en skyldleiki þeirra getur verið notaður til þess að endurbyggja frummálið. Dæmi um frummál er frumgermanska, sem er sem er forfaðir allra germanskra mála.

Helsta aðferðin sem er notuð í samanburðarmálvísindum heitir samanburðaraðferðin. Hljóð- og beygingarkerfi, orðaröð og orðaforði tveggja eða fleiri mála eru borin saman. Gert er ráð fyrir að breytingar sem hafa orðið í málunum verði reglulegar, og að hægt sé að útskýra muninn á hverju atriði málanna. Í reynd er yfirleitt aðeins einn þáttur málanna borinn saman, svo sem orðaforði eða hljóð.

Ef nægileg gögn eru til staðar um viðeigandi mál gæti það verið hægt að endurbyggja frummálið. Þó að öll form endurbyggðs máls séu tilbúin og fræðileg geta komið að gagni við að að reikna út form sem engar heimildir eru til um. Frægt dæmi um þetta er tilvera barkaopshljóða í frumindóevrópsku, sem Ferdinand de Saussure málfræðingur spáði þó að þau væru ekki til í neinu frumindóevrópsku máli sem þekkt var á tímanum. Kenningin var staðfest þegar heimildir um hittitísku voru uppgötvaðar með merki um barkaopshljóð.

Samanburðaraðferðin hentar ekki til að endurbyggja mjög fornt upprunamál því tengslin milli þeirra eru ekki eins sterk. Til dæmis ekki hefur tekist að endurbyggja frummál með því að bera saman tvö upprunamál. 

Söguleg málvísindi
Málbreyting

Málbreyting er breyting sem á sér stað í tungumáli sem getur snert hljóðkerfi, beygingar, orðaröð, orðaforða eða aðra eiginleika þess. 

Til eru margar ástæður fyrir málbreytingum, svo sem líking, þar sem ólíkum myndum orðs fækkar er þeim er líkt við stofn þess, og málasamband, þar sem tvö eða fleiri mál koma í náið samband og hafa áhrif hvort á annað, svo dæmi séu nefnd. Önnur ástæða fyrir málbreytingum er sparsemi: það er að segja að hljóðum, atkvæðum, orðahlutum eða orðum er sleppt til að gera samskiptin hagkvæmari.

Söguleg málvísindi
Veraldlegur húmanismi

Veraldlegur húmanismi er lífsskoðun sem leggur áherslu á rökhyggju, efahyggju, gagnrýnina hugsun, siðfræði, og hafnar trúarkreddum, yfirnáttúru, gervivísindum og hjátrú. Þekkingarfræði veraldlegra húmanista byggir á því að notast einungis við rökfræðilegar (vísindalegar) aðferðir og tilraunir á hinum þekkta efnisheimi til að afla staðreynda um heiminn, lífið og tilveruna.
Náttúruhyggja er einnig viðhorf sem byggt er á en hún hafnar greinarmuninum á því náttúrulega og yfirnáttúrulega. 

Veraldlegir húmanistar aðhyllast enga ákveðna siðferðiskenningu umfram aðra en ýmsar stefnuyfirlýsingar hafa verið gerðar af húmanistasamtökum.
Þeir vilja meina að manneskjur geti verið siðlegar eða breytt siðferðislega rétt án trúarbragða. Þeir leggja áherslu á að hugsa sjálfstætt. Richard Norrman orðar það svo: „Þau sjónarmið sem ég stend fyrir eru mín eigin og ættu ekki að skiljast sem einhverjar kennisetningar húmanista eða réttrúnaður.“ Einnig er áhersla lögð á lífsskoðunarfrelsi, tjáningarfrelsi og lýðræði.

Húmanistar fagna margir hefðbundnum hátíðum eins og jólum eða sólstöðum og hafa skipulagt sínar eigin athafnir í gegnum félög sín: nafngiftir, fermingar, giftingar, jarðafarir og ákveðin tímamót.

Rætur 
Veraldlegur húmanismi er afsprengi upplýsingarinnar á 18 öld og rökhyggju 19.aldar.

Félög
Húmanistafélög hafa verið stofnuð víða um heim. Á Vesturlöndum má  t.d. nefna Human-Etisk Forbund í Noregi, British Humanist Association á Bretlandi, American Humanist Association í Bandaríkjunum og Siðmennt á Íslandi. 

International Humanist and Ethics Union (IHEU) eru regnhlífarsamtök þeirra sem aðhyllast veraldlegan húmanisma.  Það eru 3-4 milljónir meðlima í yfir 40 löndum og yfir 100 samtökum. IHEU hefur aðsetur í London.

Tilvísanir

Heimildir
 

Veraldlegur húmanismi
Skúli Guðmundsson (ráðherra)

Skúli Guðmundsson (fæddur 10. október 1900, látinn 5. október 1969) var íslenskur stjórnmálamaður.

Skúli var alþingismaður Framsóknarflokksins frá 1937-1969. Hann gegndi embætti atvinnumálaráðherra frá 1938-1939 og var fjármálaráðherra um skeið árið 1954.

Tenglar 
 Æviágrip á vef Alþingis

Fjármálaráðherrar Íslands

Þingmenn Framsóknarflokksins
Atvinnumálaráðherrar Íslands
Rex og pex í Mexíkó

Rex og pex í Mexíkó (franska: Tortillas pour les Dalton) eftir Maurice de Bevere (Morris) og René Goscinny er 31. bókin í bókaflokknum um Lukku Láka. Bókin kom út árið 1967, en sagan sem hún hefur að geyma birtist fyrst í teiknimyndablaðinu Sval (f. Le Journal de Spirou) árið 1966.

Söguþráður 

Fangelsið sem geymir Daldónana er yfirfullt og er ákveðið að flytja þá í fangavagni í annað fangelsi nærri mexíkósku landamærunum. Á leið þangað er fangavagninum rænt af bandíttanum Emilíó Espúelas og gengi hans og flytja þeir vagninn yfir ána Rio Grande inn í Mexíkó. Þegar ríkisstjórn Mexíkó hótar að slíta stjórnmálasambandi við Bandaríkin vegna málsins fellst Lukku Láki á að fara til Mexíkó til hafa hendur í hári Daldóna og flytja þá aftur til sinna fyrri heimkynna. Jobbi Daltón telur Emilíó trú um að sérþekking Daldónanna á afbrotum geti komið honum að notum og þeir gera með sér óformlegt bandalag. Lukku Láki kemur til bæjarins Kochitakozingo í fylgd Léttfeta og Rattata, en þar er litla hjálp að fá þar sem lögreglustjóri Ko ... bæjarins óttast mjög Emilíó og kumpána hans. Æðsti draumur Emilíós er að ræna stærsta jarðeiganda héraðsins, Don Dósóþeos Pinnos, og heimta fyrir hann ríkulegt lausnargjald. Þegar leiðir Lukku Láka og Don Dósóþeosar liggja saman fyrir tilviljun taka þeir höndum saman um að leggja gildru fyrir Emilíó og efna til veislu á búgarði Dósóþeosar. Emilíó sér sér leik á borði og sendir Daldónana í veisluna dulbúna sem farandsöngvara til þess að ræna Don Dósóþeosi.

Fróðleiksmolar 

 Rex og pex í Mexíkó var síðasta Lukku Láka bókin sem kom út á vegum belgíska útgáfufélagsins Dupuis. Í kjölfarið hélt Morris til liðs við franska útgefandann Dargaud þar sem Goscinny var einn eigenda og útgáfustjóri. Dargaud þótti frjálslyndari og nýjungagjarnari útgefandi en hið virðulega Dupuis og tímaritið Pilote, sem Dargaud gaf út, höfðaði til eldri lesenda myndasagna en Svalur sem áður hafði birt Lukku Láka sögurnar. Breyttar áherslur mátti strax greina í fyrstu Lukku Láka sögunni sem birtist í Pilote, Daldónaborg, sem kom út árið 1969.
 Rex og pex í Mexíkó er einungis önnur Lukku Láka bókin sem gerist utan landsteina Bandaríkjanna. Sú fyrsta var Kuldaboli bítur Daldóna sem gerist að mestu í Kanada. Goscinny gerir sér óspart mat úr árekstri ólíkra menningarheima sem heimsókn Daldónanna til starfsbræðra sinna í Mexíkó hefur í för með sér. Eins og umfjöllun um Rex og pex í Mexíkó á aðdáendasíðum Lukku Láka fandeluckyluke.com  og bangbangluckyluke.com ber með sér er hún oft talin ein af allra bestu bókunum í bókaflokknum.
 Daldónarnir virðast síst gæddir meiri sönghæfileikum en hið víðfræga ljóðskáld Gaulverjabæjar Óðríkur algaula, karakter sem Goscinny skapaði nokkrum árum fyrr í bókaflokknum um Ástrík gallvaska.
 Þetta er fyrsta bókin í bókaflokknum þar sem Lukku Láki er hvergi sjáanlegur framan á kápu.

Íslensk útgáfa 

Rex og pex í Mexíkó var gefin út af Fjölva árið 1978 í íslenskri þýðingu Þorsteins Thorarensen. Þetta er sjöunda bókin í íslensku ritröðinni.

Lukku Láki
Myndasögur
Fritillaria eastwoodiae

Fritillaria eastwoodiae, er sjaldgæf tegund af liljuætt, ættuð frá lágfjöllum norður Sierra Nevada, og Cascade fjalla í Kaliforníu og suður Oregon (Jackson County).

Lýsing
Fritillaria eastwoodiae verður frá 20 til 80 sm há, með mjólensulaga blöð upp eftir stönglinum. Blómin eru lútandi með krónublöð lítið eitt glennt í opinu. Liturinn er breytilegur; frá gulgrænu mynstri yfir í blöndu af rauðu, appelsínugulu og gulu mynstri.

Útbreiðsla
Fritillaria eastwoodiae vex í opnu skóglendi og chaparral frá 500 til 1500 metrum yfir sjávarmáli, í Shasta County,  Yuba County, Tehama County, Butte County og El Dorado County í Kalíforníu.  Hún hefur einnig verið tilkynnt í Jackson County, Oregon. Hún finnst stundum í svipuðu búsvæði og F. affinis, F. micrantha, og F. recurva, og blómstrar frá mars  til í maí.  Finnst stundum í serpentine jarðvegi.

Heimildir

Tenglar
Jepson Manual Treatment - Fritillaria eastwoodiae
USDA Plants Profile; Fritillaria eastwoodiae 
Fritillaria eastwoodiae - Photo gallery

Liljuætt
Fritillaria falcata

Fritillaria falcata er tegund vepjulilja af liljuætt, einnig þekkt undir nafninu talus fritillary. Hún er einlend í Kaliforníu, þekkt eingöngu frá 5 sýslum suður og austur af San Francisco flóa (Monterey County, San Benito County, Stanislaus County, Alameda County og Santa Clara County). Hún vex í 300 til 1200 m.y.s., að mestu í skriðum úr  Serpentine jarðvegi. Hún er stundum talin undirtegund af Fritillaria atropurpurea.

Lýsing
Fritillaria falcata er með 10 - 20 sm háan stöngul með 2-6 flöt, sigðlaga blöðum að 8 sm að lengd. Upprétt  stjörnulaga blómið er með sex krónublöð 1-2 sm á lengd, sem eru grænleit að utan og gul með fjólubrúnum dröfnum að innan.

Heimildir

Tenglar
Jepson Manual Treatment - Fritillaria falcata
USDA Plants Profile; Fritillaria falcata 
Fritillaria falcata - Photo gallery

Liljuætt
Fritillaria davidii

Fritillaria davidii er asísk tegund af liljuætt, upprunnin frá Sichuan héraði í Kína.

Lýsing
Fritillaria davidii er laukplanta sem verður um 30 sm há. Bjöllulaga blómin eru lútandi, gul með fjólubláu mynstri.

Tegundin heitir eftir föður Armand David (1826-1900), Frönskum trúboða og áhuga náttúrufræðingi.

Heimildir

Liljuætt
Giya Kancheli

Giya Kancheli (georgíska: გია ყანჩელი) (f. 10. ágúst 1935; d. 2. oktober 2019) var georgískt tónskáld.

Georgísk tónskáld‎
Trjásafn

Trjásafn (Arboretum) er safn ýmissa tegunda trjáa. Söfn af þeim toga eru oft í borgum. Kew Gardens er þekkt trjásafn í London.

Á Íslandi má finna trjásöfn meðal annars í Grasagarði Reykjavíkur og Lystigarði Akureyrar, Fossvogsdal, Höfðaskógi við Hvaleyrarvatn, Hellisgerði við Hafnarfjörð, Hallormsstaðaskógi, Vaglaskógi og í skógræktinni við Stálpastaði í Skorradal.

Skógur
Gólanhæðir

Gólanhæðir eru landsvæði við botn Miðjarðarhafs sem afmarkast af Yarmuk-á í suðri, Galíleuvatni og Huladal í vestri, Hermonfjalli í norðri og Raqqad Wadi í austri. Gólanhæðir tilheyra Sýrlandi en tveir þriðju hlutar svæðisins eru hersetnir af Ísrael sem lagði þá undir sig í Sex daga stríðinu árið 1967.

Landfræði Sýrlands
Hernámssvæði
Samtök um íslamska samvinnu

Samtök um íslamska samvinnu (enska: Organisation of Islamic Cooperation, OIC; arabíska: منظمة التعاون الإسلامي‎; franska: Organisation de la coopération islamique, OCI) eru alþjóðasamtök 57 aðildarríkja stofnuð árið 1969. Samtökin koma fram sem „rödd hins íslamska heims“ og vinna að hagsmunum múslimaríkja í anda alþjóðlegrar samvinnu og friðar. 

Samtökin eru með fastafulltrúa hjá Sameinuðu þjóðunum og Evrópusambandinu. Opinber tungumál samtakanna eru enska, franska og arabíska.

Aðildarríki
Aðildarríki Samtaka um íslamska samvinnu eru 57 talsins. Þar af eru 56 líka aðildarríki Sameinuðu þjóðanna. Íbúar þessara landa voru 1,4 milljarðar árið 2008.

Afríka

Ameríka
 Gvæjana
 Súrínam

Asía

Evrópa
 Albanía
 Aserbaídsjan
 Kasakstan
 Tyrkland

Alþjóðastofnanir
Íslam
Hatay

Hatay er hérað við strönd Miðjarðarhafs syðst í Tyrklandi. Höfuðstaður héraðsins er borgin Antakya (Antíokkía). Þar er líka hafnarborgin İskenderun (Alexandretta). Í suðri og austri á héraðið landamæri að Sýrlandi en í norðri að tyrknesku héruðunum Adana og Osmaniye. Héraðið er hluti af landshlutanum Çukurova (Kílikíu). Sýrland gerir tilkall til héraðsins sem var skilið frá franska verndarríkinu Sýrlandi eftir að það fékk sjálfstæði frá Tyrkjaveldi. Hatay varð hluti af Tyrklandi eftir þjóðaratkvæðagreiðslu innan héraðsins árið 1938. 

Héruð Tyrklands
Saga Sýrlands
Umdeild landsvæði í Asíu
Sýrlenskt pund

Sýrlenskt pund (merki: LS eða £S; arabíska: الليرة السورية al-līra as-sūriyya, franska: livre syrienne; ISO-skammstöfun: SYP) er ríkisgjaldmiðill Sýrlands og er gefið út af Seðlabanka Sýrlands. Eitt pund skiptist í 100 qirsh (gross) þótt myntin sé ekki lengur gefin út. 

Í byrjun 21. aldar var algengt gengi sýrlenska pundsins um 50 pund fyrir hvern Bandaríkjadal en eftir að Sýrlenska borgarastyrjöldin braust út árið 2011 hrundi gengið og var meira en 200 SYP fyrir Bandaríkjadal árið 2013. Eini virki gjaldeyrismarkaður Sýrlands er nú svartur markaður og ströng gjaldeyrishöft eru í gildi.

Gjaldmiðlar
Efnahagslíf Sýrlands
Sirkasíumenn

Sirkasíumenn eða Sjerkesar eru norðurkákasískt þjóðarbrot kennt við Sirkasíu við botn Svartahafs. Þegar Rússland lagði Kákasus undir sig í Kákasusstríðinu á 19. öld, sérstaklega eftir Stríð Rússa og Sirkasíumanna 1864, flúði stór hluti þeirra til Tyrkjaveldis og Persíu. Flestir þeirra aðhyllast súnní íslam.

Um 700.000 Sirkasíumenn búa enn í Sirkasíu (rússnesku lýðveldunum Adigea, Kabardínó-Balkaría, Karatsaj-Tsjerkessía og suðurhluta Krasnodarfylkis). Samtök þjóða án fulltrúa áætla að Sirkasíumenn utan Sirkasíu séu um 3,7 milljónir, þar af tvær milljónir í Tyrklandi, 700.000 í Rússlandi og 150.000 í löndunum við botn Miðjarðarhafs. 

Asískir þjóðflokkar
Kákasus
Fáni Sýrlands

Fáni Sýrlands er umdeildur vegna sýrlensku borgarastyrjaldarinnar. Opinber fáni Sýrlandsstjórnar er fáni Sameinaða arabíska lýðveldisins með rauðri, hvítri og svartri þverrönd og tveimur grænum stjörnum sem upphaflega stóðu fyrir Sýrland og Egyptaland. Bráðabirgðastjórn Sýrlands sem er mynduð úr Þjóðarbandalagi sýrlenskra byltingar- og stjórnarandstöðuafla og nýtur víðtækrar alþjóðlegrar viðurkenningar, hefur tekið upp eldri fána með grænni, hvítri og svartri þverrönd og þremur rauðum stjörnum sem upphaflega stóðu fyrir þrjú umdæmi Sýrlands, Aleppó, Damaskus og Deir ez-Zor. Báðir fánarnir eru samsettir úr fjórum arabískum litum: rauðum (fyrir Khawarij-múslima), svörtum (fyrir Múhameð spámann og Rasída), hvítum (fyrir Úmajada) og grænum (fyrir Fatímída).

Sýrland
Sýrland
Skjaldarmerki Sýrlands

Skjaldarmerki Sýrlands er Quraish-fálkinn með fána Sýrlands, lóðréttan, sem skjöld á bringunni og sem heldur á borða þar sem á stendur „sýrlenska arabíska lýðveldið“ (arabíska: الجمهورية العربية السورية). Bráðabirgðastjórn Sýrlands notast við breytta útgáfu þess með „sjálfstæðisfánanum“ og orðunum „þjóðarbandalag sýrlenskra byltingar- og stjórnarandstöðuafla“ á borðanum. 

Skjaldarmerkið var tekið upp árið 1980. 

Sýrland
Skjaldarmerki Asíulanda
Ba'ath-flokkurinn

Arabíski sósíalíski ba'ath-flokkurinn (arabíska: حزب البعث العربي الاشتراكي‎ Ḥizb Al-Ba‘ath Al-‘Arabī Al-Ishtirākī) var stjórnmálaflokkur sem Michel Aflaq, Salah al-Din al-Bitar og samstarfsmenn Zaki al-Arsuzi stofnuðu í Sýrlandi árið 1947. Flokkurinn aðhylltist ba'athisma (úr arabísku: البعث‎ Al-Ba'ath eða Ba'ath sem merkir „endurreisn“) sem gengur út á sameiningu allra Arabaríkja í eitt sjálfstætt ríki. Flokkurinn breiddist hratt til annarra Arabaríkja en náði einungis völdum í tveimur þeirra: Írak og Sýrlandi. 

Flokkurinn klofnaði eftir valdaránið í Sýrlandi 1966 í íraska og sýrlenska Ba'ath-flokkinn.

Sýrlenskir stjórnmálaflokkar
Íraskir stjórnmálaflokkar
Humat ad-Diyar

Ħumāt ad-Diyār (arabíska: حُمَاةَ الدِّيَار‎, „verðir heimalandsins“) er þjóðsöngur Sýrlands. Ljóðið er eftir sýrlenska skáldið Khalil Mardam Bey og lagið eftir líbanska tónskáldið Mohammed Flayfel. Hann var tekinn upp árið 1938 í kjölfar samkeppni um þjóðsöng handa hinu nýfrjálsa lýðveldi. 

Sýrland
Þjóðsöngvar Asíulanda
Wael Nader al-Halqi

Wael Nader al-Halqi (arabíska: وائل نادر الحلقي‎, fæddur 1964) var forsætisráðherra Sýrlands frá 2012 til 2016 en var áður heilbrigðisráðherra. Hann er kvensjúkdóma- og fæðingarlæknir með gráðu frá Háskólanum í Damaskus. Hann var skipaður forsætisráðherra af Bashar al-Assad eftir að fyrirrennari hans, Riyad Farid Hijab, flúði til Jórdaníu og lýsti yfir stuðningi við stjórnarandstöðuna. 

Forsætisráðherrar Sýrlands
Bashar al-Assad

Bashar Hafez al-Assad (arabíska: بشار حافظ الأسد‎ Baššār Ḥāfiẓ al-ʾAsad, f. 11. september 1965) er forseti Sýrlands, yfirmaður sýrlenska hersins og leiðtogi Ba'ath-flokksins. Hann tók við forsetaembættinu af föður sínum Hafez al-Assad sem var leiðtogi Sýrlands í 30 ár og ríkti til dauðadags. Assad útskrifaðist í læknisfræði frá Háskólanum í Damaskus árið 1988 og hóf eftir það störf sem herlæknir. Fjórum árum síðar fór hann í framhaldsnám í augnlæknisfræði við Western Eye Hospital í London. 

Eftir að eldri bróðir hans lést í bílslysi árið 1994 var Assad kallaður aftur til Sýrlands til að taka við stöðu ríkisarfa. Þá fór hann í herskóla og sá um hersetu Líbanon árið 1998. Í desember árið 2000 giftist hann konu sinni Asma Assad. Assad var kosinn forseti Sýrlands árin 2000 og 2007, eftir að Sýrlenska alþýðuráðið bauð hann fram tvisvar án mótframbjóðanda. Stjórn Assads er alræðisstjórn. Stjórnin hefur lýst sjálfri sér sem veraldlegri, en sérfræðingar eru þeirra skoðunar að hún nýti sér ýfingar milli þjóðarbrota og trúarhópa til að halda valdi sínu. 

Í upphafi töldu bæði innlendir og alþjóðlegir stjórnmálaskýrendur Assad vera umbótasinna, en það breyttist þegar hann hóf herferð gegn mótmælendum í Arabíska vorinu sem leiddi til borgarstríðs í Sýrlandi. Stjórnarandstaðan í Sýrlandi, Bandaríkin, Kanada, Evrópusambandið og meirihluti aðildarríkja Arababandalagsins hafa kallað eftir afsögn Assads. Sameinuðu þjóðirnar lýstu hann meðsekan í stríðsglæpum og glæpum gegn mannkyni í borgarastríðinu. Hann er efst á lista Alþjóðlega sakamáladómstólsins yfir einstaklinga sem bera mesta ábyrgð fyrir stríðsglæpi. Áætlað er að 200.000 pólitískir fangar hafi verið í varðhaldi frá og með janúar 2015 fyrir að mótmæla stjórn Assads.

Í apríl 2014 tilkynnti Assad að hann hygðist bjóða sig fram til forseta í þriðja skiptið. Þetta voru fyrstu forsetakosningarnir í Sýrlandi í áratugi með fleiri en einn frambjóðanda. Bandaríkin og Evrópusambandið lýstu yfir alvarlegum efasemdum um lögmæti kosninganna og áhrif þeirra á friðarviðræður við sýrlensku stjórnarandstöðuna. Þann 16. júlí 2014 sór hann sjö ára embættiseið í þriðja skiptið í forsetahöllinni í Damaskus.

Assad var aftur endurkjörinn til sjö ára kjörtímabils í maí árið 2021. Samkvæmt opinberum tölum hlaut hann 95,1% at­kvæða.

Tilvísanir

Heimild 
 

Forsetar Sýrlands
Leikfélag Ölfuss

Leikfélag Ölfuss er áhugaleikfélag í Þorlákshöfn sem var stofnað haustið 2005. Þá hafði ekki verið starfrækt leikfélag þar í um það bil 10 ár. Ákveðið var að fyrsta verkefnið yrði létt skemmtidagskrá og efnivið skyldi sækja til hippatímabilsins. Svanur Gísli Þorkelsson tók að sér að semja handrit og leikstýra. Leikfélagið fékk aðstöðu til æfinga og sýninga í Versölum, fjölnota menningarhúsnæði í eigu sveitarfélagsins Ölfuss og verkið var frumsýnt í janúar 2006. Leikfélag Ölfuss er aðili að Bandalagi íslenskra leikfélaga.

Önnur verkefni félagsins
 2007 Einn koss enn og ég segi ekki orð við Jónatan eftir Marc Camoletti - Leikstjóri Hörður Sigurðarson
 2008 Mómó eða skrítin saga um tímaþjófana og barnið sem frelsaði tímann úr klóm þeirra eftir Michael Ende - Leikstjóri Hrund Ólafsdóttir
 2009 Blúndur og blásýra eftir Joseph Kesselring - Leikstjóri Gunnar Björn Guðmundsson
 2009 Maður í mislitum sokkum eftir Arnmund Bachman - Leikstjóri Gunnar Björn Guðmundsson
 2010 Margt er skrýtið eftir Magnús J. Magnússon - Leikstjóri Magnús J. Magnússon
 2010 Stútungasaga eftir Ármann Guðmundsson, Hjördísi Hjartardóttur, Sævar Sigurgeirsson og Þorgeir Tryggvason - Leikstjóri Ármann Guðmundsson
 2011 Himnaríki eftir Árna Ibsen - Leikstjóri Gunnar Björn Guðmundsson
 2012 Rummungur ræningi eftir Otfried Preussler - Leikstjóri Ármann Guðmundsson
 2013 Makalaus sambúð eftir Neil Simon - Leikstjóri Guðmundur Lúðvík Þorvaldsson
 2014 Loki Laufeyjarson eftir Guðmund Lúðvík Þorvaldsson, Gísla Björn Heimisson og Guðrúnu Sóleyju Sigurðardóttur
 2015 Enginn með Steindóri eftir Nínu Björk Jónsdóttur - Leikstjóri F. Elli Hafliðason

Íslensk leikfélög
Fritillaria dajinensis

Fritillaria dajinensis Er Asísk tegund laukplantna af liljuætt, upprunnin úr Sichuan héraði í Kína.

Fritillaria dajinensis verður allt að 50 sm há. Blómin eru lútandi, grængul, með fjólubláum blettum.

Heimildir

Liljuætt
Fritillaria drenovskii

Fritillaria drenovskii er sjaldgæf Evrópsk jurt af  liljuætt, upprunnin úr Þrakíu í norðaustur Grikklandi, svo og Blagoevgrad í suðvestur Búlgaríu.

Tegundi er skráð sem "viðkvæm" af "IUCN Red List".

Heimildir

Ytri tenglar
Wildscreen Arkive Fritillaria (Fritillaria drenovskii)  myndir
Fritillaria Group, Alpine Garden Society, Fritillaria species D-F myndir af nokkrum tegundum ásamt  Fritillaria drenovskii

Liljuætt
Fritillaria eduardii

Fritillaria eduardii  er tegund jurta af liljuætt, upprunnin frá mið Asíu. Hún er náskyld tegundinni, F. imperialis, Keisarakrónu."

Undirtegundir
 Fritillaria eduardii var. inodora (Regel) Wietsma - Tajikistan, Uzbekistan
 Fritillaria eduardii var. eduardii - Tajikistan, Uzbekistan, Kyrgyzstan

Heimildir

Liljuætt
Fritillaria fusca

Fritillaria fusca er Asísk tegund jurta af liljuætt, upprunnin frá Tíbet.

Fritillaria fusca verður að 22 sm há. Yfirleytt er aðeins eitt blóm, bjöllulaga, gulleitt með fjólubrúnum blettum eða mynstri.

Heimildir

Liljuætt
Listi yfir þjóðarbrot

Þetta er listi yfir þjóðarbrot heims.

Stærstu þjóðarbrotin 

Þjóðflokkar